Man se lyk in kar in Harties-dam gekry | Netwerk24
08 Julie 2020 09:30
'n Man se lyk is Dinsdag in 'n motor in die Hartebeespoortdam in Noordwes gekry.
Luidens 'n verklaring van die Nasionale Seereddingsinstituut (NSRI) is lede van die reaksie-eenheid ontplooi nadat 'n ooggetuie die motor onder die water gesien het tussen die slangpark en die dambrug.
Ander NSRI-lede, die polisie en Hartbeespoort-nooddienste het saam met die reaksie-eenheid ondersoek ingestel.
Reddingswemmers het tot by die motor geswem en 'n veiligheidstou aan die motor vasgemaak wat ook aan 'n voertuig van 'n insleepdiens vasgemaak is.
Die swemmers het daarna weer ingeduik en kon toegang tot die motor kry en die man se lyk is na die oppervlak gebring en in 'n reddingsboot gesit.
Luidens die verklaring is dit nog onseker presies wanneer die motor in die dam beland het en is 'n geregtelike doodsondersoek by die polisie geopen.